KOMISIJOS SPRENDIMAS
2006 m. rugpjūčio 24 d.
iš dalies keičiantis Sprendimą 2003/56/EB dėl sveikatos sertifikatų importuojant gyvus gyvūnus ir gyvūninės kilmės produktus iš Naujosios Zelandijos
(pranešta dokumentu Nr. C(2006) 3708)
(tekstas svarbus EEE)
(2006/855/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 17 d. Tarybos sprendimą 97/132/EB dėl Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, sudarymo (1), ypač į jo 4 straipsnį,
kadangi:
(1)
Europos Bendrijos ir Naujosios Zelandijos susitarime dėl sanitarinių priemonių, taikomų prekybai gyvais gyvūnais ir gyvūninės kilmės produktais (2) (toliau - Susitarimas), numatyta galimybė pripažinti Naujosios Zelandijos šviežios mėsos ir mėsos produktų bei kitų gyvūninės kilmės produktų kontrolės ir sertifikavimo sistemų lygiavertiškumą.
(2)
Sprendimu 2003/56/EB (3) nustatyti sertifikavimo reikalavimai bei numatyti oficialių sveikatos sertifikatų, taikytinų iš Naujosios Zelandijos importuojamiems gyviems gyvūnams ir gyvūninės kilmės produktams, pavyzdžiai. Jei nustatyta, kad sanitarinės priemonės yra visiškai lygiavertės, gali būti naudojami supaprastinti sertifikatai, kurių pavyzdžiai pateikti to sprendimo II-V prieduose.
(3)
Turėtų būti atsižvelgiama į neseniai pripažintą ligos statuso ir sanitarinių priemonių, taikomų prekybai gyvomis bitėmis ir kamanėmis, lygiavertiškumą. Buvo susitarta dėl šios kategorijos supaprastinto veterinarinio sertifikavimo. Turėtų būti nustatytas tinkamas pavyzdžio sertifikatas.
(4)
Siekiant atsižvelgti į atitinkamų Bendrijos teisės aktų pakeitimus, reikia atnaujinti kitas sertifikavimo nuostatas.
(5)
Todėl reikėtų atitinkamai iš dalies pakeisti Sprendimą 2003/56/EB.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/56/EB priedai iš dalies keičiami remiantis šio sprendimo priedu.
2 straipsnis
Šis sprendimas taikomas nuo dvidešimtos dienos po jo paskelbimo Europos Sąjungos oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 24 d.